แนวโน้มดัชนีเช้าแกว่งลงตามต่างประเทศ
นักวิเคราะห์ฯคาดตลาดหุ้นไทยเช้านี้แกว่งตัวลงตามตลาดต่างประเทศ .กังวลการเมืองยุโรป-จับตาค่าบาทอ่อน
24 เม.ย. 2555

นักวิเคราะห์ฯคาดตลาดหุ้นไทยเช้านี้แกว่งตัวลงตามตลาดต่างประเทศ .กังวลการเมืองยุโรป-จับตาค่าบาทอ่อน
นายอภิชาติ ผู้บรรเจิดกุล ผู้อำนวยการสายงานวิเคราะห์เชิงกลยุทธ์ สำนักวิจัยทิสโก้ กล่าวว่า ตลาดหุ้นไทยเช้านี้น่าจะแกว่งตัวลงตามตลาดหุ้นต่างประเทศ โดยเฉพาะตลาดหุ้นยุโรปที่ปรับตัวลงแรงถึง 2-3% จากความไม่แน่นอนทางการเมืองของหลายประเทศในยุโรป หลังนายนิโกลาส์ ซาร์โกซี ประธานาธิบดีของฝรั่งเศสแพ้การเลือกตั้งรอบแรก ทำให้มีความเสี่ยงที่จะต้องมีการปรับเปลี่ยนนโยบายของประเทศ โดยเฉพาะเรื่องการแก้วิกฤตหนี้ ทั้งนี้ ต้องรอติดตามการเลือกตั้งรอบสองในวันที่ 6 พ.ค.
ขณะที่นายกรัฐมนตรีของเนเธอร์แลนด์ประกาศลาออกจากตำแหน่ง หลังไม่สามารถผลักดันมาตรการรัดเข็มขัดได้ และต้องติดตามการเลือกตั้งท้องถิ่นรอบแรกของอิตาลีในวันที่ 6-7 พ.ค. 
นอกจากนี้ ตลาดฯยังถูกกดดันหลังจากดัชนี PMI ของยุโรปที่ปรับตัวลดลง ขณะที่ดัชนี PMI ของจีนยังคงอยู่ในระดับต่ำ
อีกประเด็นที่ต้องติดตามในขณะนี้คือการเคลื่อนไหวของค่าเงินบาท หากอ่อนค่าลงหลุด 31 บาท/ดอลลาร์อาจทำให้นักลงทุนต่างชาติพลิกกลับมาขายได้ และในวันนี้จะมีการประกาศดัชนีความเชื่อมั่นผู้บริโภคประจำเดือนเม.ย., ดัชนีราคาบ้านเดือนก.พ. และตัวเลขยอดขายบ้านใหม่เดือนมี.ค.ของสหรัฐฯ และดัชนีความเชื่อมั่นผู้บริโภคเดือนเม.ย.ของฝรั่งเศล รวมทั้งการประมูลพันธบัตรของสเปนและอิตาลี
พร้อมให้แนวรับ 1,178-1,180 จุด แนวต้าน 1,200 จุด